
LEVETIRACETAM INDUKÁLTA VÁLTOZÁSOK A MIKROGLIAASZTROCITA- IDEGSEJT TRIÁSZBAN TEMPORALIS LEBENY EPILEPSZIA KAINSAVAS ÁLLATMODELLJÉBEN

Kulcsszavak: temporalis lebeny epilepszia; levetiracetam; mikroglia; asztrocita; idegsejt
A temporalis lebeny epilepszia (TLE) gyakori krónikus neurológiai betegség. Az eredményes terápia megválasztása kihívást jelenthet a farmakorezisztens formák miatt. A levetiracetam egy hatékony antiepileptikum, melynek hatásmechanizmusa csak részben ismert. Valószínűleg szerepet játszik a neuroinflamáció csökkentésében is, de a különböző sejtekre kifejtett hatása nem teljesen tisztázott.
Célkitűzésünk feltérképezni a mikroglia, asztrocita és idegsejtek számbeli változásait a hippocampalis CA1 és CA3 régiókban, levetiracetam kezelést követően, TLE kainsavas állatmodellben.
Kísérletünkben 6 hetes hím Wistar patkányokat használtunk, három csoportba osztva. Az epilepsziás kontrollcsoport és a levetiracetammal kezelt epilepsziás csoport esetében a jobb oldalsó agykamrába injektált kainsavval váltottunk ki epilepsziát, míg az áloperált kontrollcsoport csak fiziológiás sóoldat injekcióban részesült. A kainsav hatására status epilepticus lépett fel, majd a krónikus fázisban spontán rohamok jelentkeztek. A műtétet követő 3. héttől az állatokat három héten keresztül per os levetiracetam (70 mg/tskg) kezelésben részesítettük. Az epilepsziás és az áloperált kontrollcsoportok placebót kaptak. A kezelési időszak után az állatokat feláldoztuk, majd agyszeleteiken immunfluoreszcens festéssel jelöltük a mikroglia sejteket (IBA-1), az asztrocitákat (GFAP) és az idegsejteket (NeuN). A hippocampus CA1 és CA3 régióiról konfokális mikroszkóppal készítettünk rétegfelvételeket, melyeken ImageJ szoftverrel sejtszámolást végeztünk.
A különböző sejttípusok számbeli változása eltérő volt. Az epilepsziás kontrollcsoportban, a jobb oldali CA3-ban, az IBA-1 jelölt mikroglia sejtek száma az áloperált állatokhoz képest szignifikánsan megnőtt, viszont a levetiracetammal kezelt állatokban szignifikánsan csökkent az epilepsziás kontrollcsoporthoz képest. A kezelt csoportban az IBA-1 pozitív sejtek száma a bal oldali CA3-ban is szignifikánsan csökkent az epilepsziás kontrollcsoporthoz képest. A GFAP jelölt asztrociták száma a jobb oldali CA3-ban szignifikánsan kisebb volt a levetiracetammal kezelt csoportban, mint az epilepsziás kontrollcsoportban.
TLE kainsavas állatmodelljében a levetiracetam kezelés csökkentette a mikroglia és asztrocita felszaporodást, ezáltal visszaszorítva az inzultus okozta gyulladásos reakciót. A megfigyelt strukturális elváltozások összhangban állnak a levetiracetam esetében más modellben leírt szakirodalmi adatokkal.



